Ο κανονισμός θεσπίζει κοινό σύστημα για τις ευρωπαϊκές στατιστικές σχετικά με τα άτομα και τα νοικοκυριά*, με βάση στοιχεία που συλλέγονται από δείγματα σε ατομικό επίπεδο. Τροποποιεί τον κανονισμό (ΕΚ) αριθ. 808/2004 σχετικά με τις στατιστικές για την κοινωνία της πληροφορίας [καθώς καταργήθηκε από τον κανονισμό (ΕΕ) 2019/2152 σχετικά με τις στατιστικές για τις επιχειρήσεις], τον κανονισμό 452/2008 σχετικά με τις στατιστικές για την εκπαίδευση και τη διά βίου μάθηση, και τον κανονισμό 1338/2008 σχετικά με τις στατιστικές στους τομείς της δημόσιας υγείας και της υγείας και ασφάλειας στην εργασία, και καταργεί τους κανονισμούς (ΕΚ) αριθ. 1177/2003 και 577/98, από την 1η Ιανουαρίου 2021. Ο κανονισμός καλύπτει τις συλλογές δεδομένων που πρέπει να πραγματοποιούνται σε κάθε κράτος μέλος της Ευρωπαϊκής Ένωσης (ΕΕ) σε ένα δείγμα μονάδων παρατήρησης που αποτελείται από ιδιωτικά νοικοκυριά ή από άτομα που ανήκουν σε ιδιωτικά νοικοκυριά των οποίων η συνήθης διαμονή είναι στο εν λόγω κράτος μέλος. Τομείς και θέματα Οι συλλογές δεδομένων διοργανώνονται στους τομείς και στα θέματα που περιγράφονται λεπτομερώς στο παράρτημα I του κανονισμού. Η συλλογή δεδομένων πρέπει να διοργανώνεται στους παρακάτω τομείς: αγορά εργασίας· εισόδημα και συνθήκες διαβίωσης· υγεία· εκπαίδευση και κατάρτιση· χρήση τεχνολογιών πληροφοριών και επικοινωνιών· χρήση χρόνου και κατανάλωση. Για όλους τους τομείς, τα σύνολα δεδομένων πρέπει να καλύπτουν τα ακόλουθα κοινά θέματα: τεχνικά στοιχεία· χαρακτηριστικά ατόμου και νοικοκυριού· συμμετοχή στην αγορά εργασίας· επίπεδο εκπαίδευσης και ιστορικό· υγεία: κατάσταση υγείας και αναπηρία, πρόσβαση σε υγειονομική περίθαλψη, διαθεσιμότητα και χρήση υγειονομικής περίθαλψης και καθοριστικοί παράγοντες για την υγεία. Εκτός από τα θέματα που είναι κοινά σε όλους τους τομείς, τα σύνολα δεδομένων πρέπει να καλύπτουν τα ακόλουθα θέματα: αρχαιότητα στη θέση εργασίας, επαγγελματικό βιογραφικό και προηγούμενη επαγγελματική εμπειρία· συνθήκες εργασίας, συμπεριλαμβανομένου του ωραρίου εργασίας και των διευθετήσεων του χρόνου εργασίας· συμμετοχή στην εκπαίδευση και την κατάρτιση· εισόδημα, κατανάλωση και στοιχεία πλούτου (π.χ. ιδιόκτητη κατοικία), περιλαμβανομένων των χρεών· συνθήκες διαβίωσης, περιλαμβανομένης της στέρησης υλικών αγαθών, της στέγασης, του περιβάλλοντος διαβίωσης και της πρόσβασης σε υπηρεσίες· ποιότητα ζωής, περιλαμβανομένης της συμμετοχής στην κοινωνική, πολιτική, οικονομική και πολιτιστική ζωή, της κοινωνικής ένταξης και της ευημερίας· συμμετοχή στην κοινωνία των πληροφοριών και κατανομή του χρόνου (προαιρετικά). Κατ’ εξουσιοδότηση και εκτελεστικές πράξεις Η Ευρωπαϊκή Επιτροπή μπορεί να εκδίδει κατ’ εξουσιοδότηση πράξεις προκειμένου: να τροποποιεί τα λεπτομερή θέματα που αναφέρονται στο παράρτημα I για να λαμβάνονται υπόψη οι σχετικές εξελίξεις και να ικανοποιούνται οι νέες ανάγκες των χρηστών· να θέτει σε εφαρμογή και να προσαρμόζει πολυετή κυλιόμενο σχεδιασμό που θα καλύπτει 8 έτη και να καθορίζει τον αριθμό και τον τίτλο των μεταβλητών που πρέπει να συλλέγονται. Η Επιτροπή μπορεί να εκδίδει εκτελεστικές πράξεις σχετικά με τις τεχνικές προδιαγραφές των εξής: των συνόλων δεδομένων· των τεχνικών μορφοτύπων για τη διαβίβαση των πληροφοριών· των χαρακτηριστικών των δειγματοληπτικών πλαισίων· των εκθέσεων ποιότητας και των τεχνικών χαρακτηριστικών για στοιχεία που είναι κοινά σε διάφορα σύνολα δεδομένων. Τα κράτη μέλη πρέπει να αρχίσουν να διαβιβάζουν τα δεδομένα στην Επιτροπή (Eurostat) σύμφωνα με τον παρόντα κανονισμό από το 2021. Τα πέντε παραρτήματα παρέχουν λεπτομερή στοιχεία για τα εξής: τα θέματα που καλύπτονται· τις απαιτήσεις ακρίβειας· τα χαρακτηριστικά δείγματος· τη συχνότητα και τις προθεσμίες διαβίβασης των δεδομένων. Πιλοτικές μελέτες και μελέτες σκοπιμότητας Η Επιτροπή θα διενεργεί μελέτες σκοπιμότητας και πιλοτικές μελέτες, με σκοπό τη βελτίωση της ποιότητας των συνόλων δεδομένων και των κοινωνικών δεικτών. Οι εν λόγω μελέτες, οι οποίες χρηματοδοτούνται από την Επιτροπή, θα καλύπτουν τα εξής: τη συγκρισιμότητα των δεδομένων· την ανάπτυξη νέων μεθοδολογιών· τον εκσυγχρονισμό της συλλογής δεδομένων· και τις νέες ανάγκες των χρηστών, ιδίως τη συνεκτίμηση των πληθυσμών που είναι δύσκολο να καλυφθούν, τα δεδομένα για ειδικές υποκατηγορίες πληθυσμών, ιδίως των πιο ευάλωτων, τη διάθεση στατιστικών στο εδαφικό επίπεδο NUTS 2 και την παραγωγή δεδομένων σε τοπικό επίπεδο κατά οικονομικά αποδοτικό και ανταποκρινόμενο στις ανάγκες τρόπο. Σύμφωνα με τον δημοσιονομικό κανονισμό της ΕΕ [τον κανονισμό (ΕΕ, Ευρατόμ) 2018/1046], κατά περίπτωση, η ΕΕ μπορεί να χορηγεί επιδοτήσεις στα κράτη μέλη, ιδίως για σκοπούς δημιουργίας ικανοτήτων.